KIRJALLINEN KYSYMYS E-1211/01 esittäjä(t): Joan Colom i Naval (PSE), Concepció Ferrer (PPE-DE) ja Carles-Alfred Gasòliba i Böhm (ELDR) komissiolle. Ajoneuvojen rekisteröinti.



Virallinen lehti nro 350 E , 11/12/2001 s. 0093 - 0093



KIRJALLINEN KYSYMYS E-1211/01 esittäjä(t): Joan Colom i Naval (PSE), Concepció Ferrer (PPE-DE) ja Carles-Alfred Gasòliba i Böhm (ELDR) komissiolle (24. huhtikuuta 2001) Aihe: Ajoneuvojen rekisteröinti Neuvoston asetuksessa (EY) nro 2411/98(1), jossa määritellään edellytykset ajoneuvojen rekisteröintijäsenvaltion tunnusmerkin tunnustamiselle yhteisön sisäisessä liikenteessä, ei vastusteta jäsenvaltioiden erityismääräyksiä siitä, että alueellinen tunnus merkitään rekisterikilpeen asetuksen liitteessä eritellyn alueen ulkopuolelle. Äskettäin vahvistetussa Euroopan unionin perusoikeuskirjassa pidetään kulttuurin monimuotoisuuden suojelua yhtenä unionin tehtävistä. Euroopan unionista tehdyn sopimuksen 151 artiklassa sanotaan, että yhteisö myötävaikuttaa siihen, että jäsenvaltioiden kulttuurit kehittyvät kukoistaviksi pitäen arvossa niiden kansallista ja alueellista monimuotoisuutta ja korostaen samalla niiden yhteistä kulttuuriperintöä. Ollaanko komissiossa samaa mieltä siitä, että liittämällä alueellinen tunnusmerkki uusiin espanjalaisiin rekisterikilpiin noudatettaisiin paremmin perustamissopimuksen henkeä ja kirjainta? (1) EYVL L 299, 10.11.1998, s. 1. Loyola de Palacion komission puolesta antama yhteinen vastaus kirjallisiin kysymyksiin E-1211/01 ja E-1224/01 (21. kesäkuuta 2001) Ajoneuvojen rekisterikilpien eritelmät kuuluvat lähinnä jäsenvaltioiden toimivaltaan. Jäsenvaltioiden lainsäädännössä noudatetaan vuonna 1968 tehtyä tieliikennettä koskevaa Wienin yleissopimusta, joka on solmittu Yhdistyneiden Kansakuntien Euroopan talouskomission alaisuudessa. Yleissopimuksessa määrätään, että kansainvälisessä liikenteessä olevassa moottoriajoneuvossa tulee olla takana rekisterinumeron lisäksi rekisteröintijäsenvaltion tunnusmerkki (esimerkiksi Espanjan tunnusmerkki on E). Toissijaisuusperiaatteen mukaisesti yhteisö puuttuu rekisteröintikilpiä koskeviin kysymyksiin ainoastaan silloin, kun se on välttämätöntä tavaroiden ja henkilöiden vapaan liikkuvuuden varmistamiseksi yhteisön alueella. Viime vuosina useat jäsenvaltiot ovat ottaneet käyttöön niin sanotun eurokilven eli rekisteröintikilpimallin, jonka vasemmassa reunassa on sinisellä pohjalla Euroopan lipun 12 keltaista tähteä sekä rekisteröintijäsenvaltion tunnusmerkki. Koska osa jäsenvaltioista ei tunnustanut eurokilven tunnusmerkkiä, neuvosto antoi moottoriajoneuvojen ja niiden perävaunujen rekisteröintijäsenvaltion tunnusmerkin tunnustamisesta yhteisön sisäisessä liikenteessä 3 päivänä marraskuuta asetuksen (EY) N:o 2411/98(1). Asetuksen tarkoitus on antaa yhteisön sisäisessä liikenteessä yhtäläinen asema eurokilpien tunnusmerkeille ja Wienin yleissopimuksen vaatimille tunnusmerkeille. Tämä on yhteisön ainoa rekisterikilpiä koskeva lainsäädäntö. Ottaen huomioon Wienin yleissopimuksen onnistumisen komissio ei ole suunnitellut ehdottaa lainsäädäntöä kansallisten rekisteröintikilpien yhtenäistämisestä eikä komissio täten myöskään aio harkita alueellisten tai muiden tunnusten sisällyttämistä rekisteröintikilpiin. (1) EYVL L 299, 10.11.1998.